Správa zo zahraničnej pracovnej cesty
1.  Účastník ZPC:
RNDr. Pavol Stríženec, CSc.
Ústav experimentálnej fyziky SAV
Watsonova 47, 04001 Košice
jazyky: anglicky, rusky

2.  Zahraničná pracovná cesta:
Bulharsko, Sofia, vykonaná v dňoch 23.-26. 3. 2017
Príjmajúca organizácia: Ministry of  Education and Science, Department Science,
                                       BG-1000 Sofia, 2A Kniaz Dondukov blvd.
Účel cesty: účasť na zasadnutí výboru RECFA 
Financovanie: cestovné a  pobytové náklady hradilo MŠVVaŠ SR

3.  Rámcový program pobytu:
Účasť na otvorenom zasadnutí výboru RECFA dňa 24.3.2017 od 9:00 do 19:30
Účasť na uzavretom zasadnutí výboru RECFA dňa 25.3.2017 od 9:00 do 14:30

4.  Stručný priebeh rokovaní:
Počas prvého dňa rokovania sa uskutočnilo otvorené zasadnutie výboru RECFA, na ktorom pracovníci bulharských vedeckých inštitúcii, ktoré pracujú v oblasti výskumu fyziky vysokých energií a jadrovej fyziky, predniesli svoje správy o stave výskumu, ako z hľadiska materiálneho a ľudského zabezpečenia, tak z pohľadu dosiahnutých výsledkov. Ku každej správe bola krátka diskusia, počas ktorej si členovia výboru objasnili niektoré otázky, prípadne predniesli prvé návrhy na zlepšenie, či riešenie problémov spomenutých v správe.
Pred zasadaním som bol poverený predsedníčkou výboru úlohou spravodajcu za oblasti výpočtovej techniky, propagácie a študentov, takže moje otázky smerovali najmä k týmto oblastiam.
Program otvoril  Prof. Nikolai D. Denkov, minister školstva a vedy Bulharskej republiky, ktorý poukázal na zložitú situáciu bulharskej vedy, ktorá trpí nielen podfinancovaním, ale najmä absenciou dlhodobejšej koncepcie a mimoriadne častým striedaním vedenia ministerstva. Napriek tomu sa podarilo v poslednom čase rozbehnúť práce na Národnom programe spolupráce s CERN, ktorý by zabezpečil dlhodobejšiu stabilitu rozvoja a financovania.
V hlavnej správe Prof. Leandar Litov ukázal prácu, zloženie a výsledky všetkých kolektívov pracujúcich vo fyzike vysokých energií. Z hľadiska budúceho rozvoja je najväčším problémom dramatický pokles študentov venujúcich sa fyzikálnym odborom, ako aj únik väčšiny študentov do zahraničia po skončení jednotlivých úrovní štúdia, spôsobené najmä veľmi nízkym finančným ohodnotením PhD študentov a mladých vedeckých pracovníkov.
Jednotlivé smery výskumu potom predstavili viacerí odborníci z vysokých škôl a Bulharskej akadémie vied.
K pozitívnym stránkam bulharskej účasti v medzinárodných inštitúciách fyzikálneho výskumu (CERN Ženeva, JINR Dubna) patrí vysoká úroveň objemu priemyselných objednávok prichádzajúcich z týchto organizácií, ktorý pravidelne prevyšuje objem členských príspevkov. Jedným z hlavných faktorov takto úspešnej práce s priemyselnými objednávkami je práca tzv. „Bureau CERN“, ktoré plní úlohu ILO (prostredník pre spoluprácu s priemyslom) už od roku 2000. Okrem toho vzniklo podobné centrum na Sofijskej Univerzite v roku 2012, ktorému sa podarilo zvýšiť trojnásobne počet firiem registrovaných ako dodávatelia CERNu.
Ďalšou silnou stránkou Bulharska je aktívna účasť vedeckých pracovísk v rozvoji výpočtovej techniky, najmä superpočítačov a softwaru k nim, ktorá však nie je zatiaľ dostatočne využitá pre potreby fyziky vysokých energií.
Na druhý deň sa uskutočnilo uzavreté zasadanie výboru RECFA, kde sa diskutovali jednak návrhy odporúčaní, ktoré výbor zahrnie do svojej správy pre Ministerstvo školstva a vedy Bulharskej republiky. Oblasti, v ktorej ako spravodajca navrhujem časť správy, boli uzavreté pomerne rýchlo, okrem problému úniku študentov, ktorý je ťažko riešiteľný bez podstatného zvýšenia financovania, ale navrhli sme rozpracovať grantovú schému návratu mladých vedeckých pracovníkov zo zahraničia.
Okrem toho sa výbor zaoberal predbežným plánom návštev členských krajín v roku 2018, kde boli navrhnuté krajiny, v ktorých sa posledná návšteva uskutočnila pred viac ako 5 rokmi, a do tejto kategórie spadá aj Slovenská Republika, kde sa posledná návšteva výboru RECFA uskutočnila v roku 2011, preto bolo navrhnuté usilovať sa o zorganizovanie zasadnutia výboru RECFA na Slovensku v roku 2018.

5.  Odporúčané závery:
pre Výbor pre spoluprácu SR s CERN: 
podporiť vznik útvaru ILO, pretože sa ukazuje, že vysokú návratnosť prostriedkov z CERN vyžaduje organizovanú inštitucionálnu činnosť, nestačí jedna osoba, fungujúca ako ILO pri Výbore.

naplánovať organizáciu zasadnutia výboru RECFA na Slovensku v roku 2018 z hľadiska organizačného. Požiadať MŠVVaŠ SR o zabezpečenie prijatia vysokých funkcionárov CERN vysokými oficiálnymi predstaviteľmi SR. Prejednať s  MŠVVaŠ SR účasť zástupcu ministerstva na zasadnutí.
6.   Prehľad prinesenej dokumentácie a miesto jej uloženia
  Správa zo zasadnutia výboru RECFA vo forme listu bulharským oficiálnym predstaviteľom bude finalizovaná v najbližších týždňoch, bude k dispozícii v elektronickej forme u mňa. Materiály prednesené na zasadnutí sú tiež v elektronickej forme k dispozícii.
7.   Osobitne vyhodnotený očakávaný prínos ZPC
  Cesta splnila účel, jednak získanými informáciami o spôsobe práce krajiny,  vedúcemu k vysokej návratnosti prostriedkov do priemyselných objednávok z CERNu, ako aj prispevkom k návrhu odporúčaní, ktoré pomôžu Bulharsku v ďaľšom rozvoji 

Správu vypracoval: Pavol Stríženec
Dátum: 28.3.2017
Správu schválil: Bc. PhDr. Marek Hajduk, PhD., GR SVT